1943. aasta suvel anti kolm tanki ajutiseks kasutamiseks sõjalisele partnerile Itaaliale. Hiljem tagastati need Saksamaale. Ainuke maa, kuhu neid tanke eksporditi, oli Saksamaa ustav liitlane Ungari. Sinna viidi tankid juulis 1944 ning eri allikate andmetel kõigub nende arv kolme ja kolmeteistkümne vahel. Kõrgendatud huvi tundsid uute Saksa tankide vastu ka jaapanlased. 7. juunil 1943. aastal vaatles Saksamaal resideeriv Jaapani suursaadik 502. rasketankide pataljoni lahingutegevust Leningradi all ning hiljem külastas Henscheli polügooni, kus korraldati tankide tehasekatsetusi. Varsti pärast seda sai firma kõrgemalt poolt käsu anda jaapanlastele üle kaks komplekti mikrofilmile võetud dokumentatsiooni. Septembris 1943 kerkis üles küsimus ühe tanki müümisest Jaapanile. Tõusva päikese maa pojad mõtlesid selle koju toimetada koos juba eelnevalt ostetud Pantriga osadeks võetuna ja seda… allveelaevaga. Firma Henschel nägi jaapanlaste ostuhuvis head võimalust kasu lõigata. Täielikult komplekteeritud Tiger oma 92 mürsu, 4500 kuulipilduja padruni, 192 püstol-kuulipilduja padruni, raadiojaama ja optikaga läks Werhmachtile maksma 300 000 marka. Kaug-Ida liitlasele müüdi tank aga 645 000 marga eest. Tõsi, selles summas sisaldus tasu lahtivõtmise ja pakkimise eest. 14. oktoobril saadeti tank Bordeaux' sadamasse, kus Panther juba ees ootas. Kuigi jaapanlased maksid nõutud summa, allveelaevaga tank reisida ei saanudki, sest Saksa maavägede ülemjuhataja käsul 21. septembril tank rekvireeriti ning anti Werhmachti käsutusse.